NAGYÍTHATÓ KÉP
1904 - Olaj, vászon, 86x78,5 cm Magyar Nemzeti Galéria | MŰELEMZÉSEK
A Képzőművészet Magyarországon c. kiállításból
Horváth Lászlóné írása
VÁLOGATOTT SZAKIRODALOM
Verőfényes, élénk színű festményei sorában egyik legszebb a Babfejtők. Fényes impresszionista felfogásának példája. A hétköznapi témát - a falusi udvaron babot fejtő három alakot - a napsugarak ragyogásától mámoros festői látvánnyá fokozta, a magyar festészet ünnepi remekévé avatta. A pasztózusan festett képen jól érzékelhetők a különböző színreflexek, a szürkés, kékes, rózsaszínes árnyékok, melyek a nagy formátumú, összefüggő felületeket foltokra bontják. A napfénynek színbontó, és az árnyékot is színessé tevő hatására a háromféle árnyalatú piros, az ultramarin és a szürkével kevert kékek különleges szépséggel ragyognak. Képépítésében nem csupán a térben elhelyezkedő formákból indult ki, hanem a nap fényének színváltoztató erejéből. Fényest a nagybányaiaktól függetlenül, velük egy időben hasonló problémák foglalkoztatták, mint pl. Ferenczyt az Október vagy a Napos délelőtt kolorizmusában. Forrás: http://www.hung-art.hu Babfejtők című képe impresszionista felfogásban készült. A nép életének egyszerű jelenete a látvány szépségében jelenik meg. A falusi udvaron babot fejtő három alakot a napsugarak beragyogják. A nagyméretű, összefüggő felületeket az árnyékok foltokra bontják. A megvilágított részek világos foltjai ritmusosan váltakoznak az árnyékban lévő részek sötétebb foltjaival. A gazdagon tagolt kép vázlatszerű festése fokozza a téma derűsségét és frissességét. Forrás: Horváth Lászlóné: Barangolás a művészettörténetben : A XX: század művészete, Celldömölk, 2005, 50. oldal